Dôvodová správa

V zmysle ustanovenia § 32 ods. 3 zákona č. 92/1991 Zb. o podmienkach prevodu majetku štátu na iné osoby v znení neskorších predpisov predkladá Fond národného majetku Slovenskej republiky na schválenie Národnej rade Slovenskej republiky Ročnú účtovnú závierku Fondu národného majetku SR za rok 2004.

Predkladať Ročnú účtovnú závierku FNM SR na rokovanie vlády Slovenskej republiky a Národnej rady Slovenskej republiky následne po jej prerokovaní a schválení vo Výkonnom výbore, v Prezídiu a v Dozornej rade Fondu národného majetku Slovenskej republiky patrí podľa čl.  č. 9 Štatútu Fondu národného majetku SR do pôsobnosti Prezídia Fondu národného majetku Slovenskej republiky.

Predkladaná účtovná uzávierka je riadna individuálna uzávierka za Fond národného majetku Slovenskej republiky. Bola zostavená za účtovné obdobie 1. 1. do 31.12. 2004 podľa slovenských právnych predpisov, zákona č. 431/2002 o účtovníctve a Postupov účtovania pre Fond národného majetku Slovenskej republiky na základe opatrenia č. 14875/2003-92 z 12. augusta 2003. Účtovnú závierku FNM SR tvorí Súvaha Fondu národného majetku Slovenskej republiky, Výkaz o tvorbe a použití majetku Fondu národného majetku Slovenskej republiky, Výkaz o nákladoch na správnu činnosť Fondu národného majetku Slovenskej republiky  a  Poznámky k účtovným výkazom. 

Ročnú účtovnú závierku Fondu národného majetku SR za rok 2004 overila na základe výberového konania FNM SR audítorská firma Deloitte Audit, spol. s r. o. Bratislava, číslo licencie SKAU 014 pod vedením partnera Geralda Stanleyho a  zodpovedného audítora Ing. Ivana Paule. Predmetom auditu boli obligatórne súčasti ročnej účtovnej závierky Fondu národného majetku SR a to Súvaha FNM SR k 31.12.2004, Výkaz o tvorbe a použití majetku FNM SR k 31.12.2004, Výkaz o nákladoch na správnu činnosť FNM SR k 31. 12. 2004 a Poznámky. Správnosť uvedených súčastí ročnej účtovnej závierky FNM SR potvrdil svojím podpisom a úradnou pečiatkou zodpovedný audítor. Kópia audítorskej správy je súčasťou predloženého materiálu.

Audit sa zameral na overenie dôkazov, ktoré dokladujú sumy a údaje v účtovných výkazoch na základe testov. Audit obsahuje aj hodnotenie použitých účtovných princípov a zhodnotenie významných odhadov vedenia, možností vzniku rizík a strát, ako aj posúdenie účtovnej závierky ako celku.

Výrok audítora (je obsahom čl.  IV audítorskej správy):

„Podľa nášho názoru, okrem účinkov prípadných úprav, ak by nejaké boli, ktoré by sme považovali za potrebné, ak by sme sa boli schopní uistiť o záležitostiach uvedených v článku III., priložená účtovná závierka Fondu národného majetku SR vyjadruje verne a vo všetkých významných súvislostiach finančnú situáciu k 31. decembru 2004 a výsledky činnosti FNM SR za rok 2004, v súlade so zákonom o účtovníctve a súvisiacimi predpismi v oblasti účtovníctva a výkazníctva FNM SR“.

Všetky vzťahy medzi FNM SR a privatizovanými subjektami, ako aj medzi FNM SR a orgánmi štátnej správy a ostatnými organizáciami sú premietnuté v Súvahe Fondu národného majetku Slovenskej republiky, v členení na aktíva a pasíva, ktoré k 31.12.2004 predstavujú sumu 128 122 608 tis. Sk. 

Najvýznamnejšou položkou v aktívach FNM SR je účasť na majetku a. s. (podielové cenné papiere a vklady) v celkovej výške 100 319 429 tis. Sk. Hlavnou položkou pasív je účet Fondu privatizácie, ktorý predstavuje sumu 127 261 961  tis. Sk a je hlavným zdrojom krytia aktív. Tvorba a požitie Fondu privatizácie sú vyjadrené „Výkazom o tvorbe a použití majetku Fondu národného majetku SR“.  Výkaz je súčasťou  ročnej účtovnej závierky.

Tvorba majetku FNM SR v  roku 2004 podľa § 28 ods. 1 zákona č. 92/1991 Zb. o podmienkach prevodu majetku štátu na iné osoby v znení neskorších predpisov predstavovala celkovú hodnotu  16 782 468 tis. Sk, čo v porovnaní s rokom 2003 predstavuje pokles o       53 932 844 tis. Sk.. Najvýraznejšou položkou, ktorá sa podieľala na tvorbe  majetku FNM SR v roku 2004 je zisk z účasti FNM SR na podnikaní obchodných spoločností – dividendy z akciových  spoločností, v ktorých  Fond národného majetku Slovenskej republiky má  majetkovú účasť v celkovej hodnote 11 216 767 tis. Sk   (napr.: Slovenský plynárenský priemysel, a.s., Západoslovenská energetika, a.s., Stredoslovenská energetika, a.s., Slovenská elektrizačná prenosová sústava, a.s., Slovenské elektrárne, a.s. Bratislava). Ďalšou podstatnou položkou, ktorá sa podieľala na tvorbe majetku FNM SR sú výnosy z predaja akcií akciových spoločností a podielov v celkovej výške  3 708 608 tis. Sk    (Paraplynový cyklus, a.s., Slovenská sporiteľňa, a.s., a a.s. SAD Nové Zámky, Prievidza, Michalovce, ...).

Celkové použitie majetku FNM SR za rok 2004 podľa § 28 ods. 3 zákona 92/1991 Zb. o podmienkach prevodu majetku štátu na iné osoby v znení neskorších predpisov dosiahlo výšku 25 825 828 tis. Sk. V rámci celkového použitia  majetku FNM SR najvýznamnejšiu položku tvorí  položka použitie v súlade s rozhodnutím vlády v celkovej výške                     16 310 953 tis. Sk, z toho na posilnenie štátnych finančných aktív 13 800 000 tis. Sk. Nemenej významná je však i položka  prevod privatizovaného majetku na obce vo výške      7 985 125 tis. Sk (bezodplatný prevod akcií vodárenských spoločností, ktoré v zmysle rozhodnutí o privatizácii prechádzajú  v 100 % výške na obce).  

Národná rada Slovenskej republiky uznesením č. 699 zo dňa 16. decembra 2003 k návrhu rozpočtu FNM SR na rok 2004 podľa § 32 ods. 3 zákona č. 92/1991 Zb. o podmienkach prevodu majetku štátu na iné osoby v znení neskorších predpisov schválila objem nákladov na činnosť FNM SR vo výške 150 262 tis. Sk, v tom:

prevádzkové náklady vo výške	141 162 tis. Sk 	
náklady na dlhodobý majetok	9 100 tis. Sk	

Čerpanie prevádzkových nákladov a nákladov na dlhodobý majetok FNM SR za rok 2004 je zobrazené vo „Výkaze o nákladoch na správnu činnosť Fondu národného majetku Slovenskej republiky“. Uvedený výkaz je súčasťou prílohy ročnej účtovnej závierky. 

V roku 2004 boli náklady na správnu činnosť čerpané  v celkovej výške                   131 912 tis. Sk, v  tom:

prevádzkové náklady vo výške	123 297 tis. Sk 	
náklady na dlhodobý majetok	8 615 tis. Sk	

Miera čerpania prevádzkových nákladov vyjadrená percentuálne v porovnaní s rozpočtovanou sumou prevádzkových nákladov  je  87,35  % a miera čerpania nákladov na dlhodobý majetok v porovnaní s rozpočtovanou sumou nákladov na dlhodobý majetok je 94,67 %.  Z uvedeného vyplýva, že  úspora nastala v rámci prevádzkových nákladov, hlavne v nasledujúcich položkách (viď. Výkaz o nákladoch na správnu činnosť FNM SR) :
 
•	náklady na materiál a služby v celkovej výške 7 360 tis. Sk  (veľký vplyv na úsporu mala obnova vozového parku, čo sa prejavilo v úspore nákladov na opravy a udržiavanie a nákladov na spotrebu materiálu a palív),
•	osobné náklady v celkovej výške  7 023 tis. Sk (najvýraznejšia úspora v rámci osobných nákladov nastala v položke zákonné sociálne poistenie, z dôvodu stanovenia maximálnej výšky vymeriavacích základov pre zákonné sociálne poistenie),
•	finančné náklady v celkovej výške 2 182 tis. Sk  (v  roku 2004  FNM SR pristúpil  k uzatvoreniu nových poistných zmlúv),
•	mimoriadne náklady v celkovej výške 1300 tis. Sk  (v roku 2004 neboli čerpané).

Celkovo náklady na správnu činnosť v roku 2004 dosiahli výšku 131 912 tis. Sk.  Miera čerpania celkových nákladov  v absolútnom vyjadrení predstavuje celkovú úsporu nákladov o  18 350 tis. Sk.